Indul a Best of Sopron!

**Az évek óta nagy sikerrel működő Best of Balaton program mintájára a vidéki városok közül elsőként legnyugatibb városunk ajánlója, a Best of Sopron indul útjára. A nagykövetek – Eperjes Károly, Rakovszky Zsuzsa, Dr. Magas László, Babos Tímea, Fegyverneky Zsófia, Kovács Attila, Hoffer Péter, Harrer-Abosi Beatrix, Abosi Barni, Luka Enikő, Taschner Tamás, Dr. Tóth Imre,**

**Käesz Judit és Rokob Csaba, Ratatics Péter, valamint Veress-Győri Sándor – a számukra legkedvesebb élmények és emlékek alapján tesznek személyes ajánlásokat.**

A legfontosabb hazai desztinációk rendszeresen állítanak össze különféle listákat, amelyek a város, vagy régió legjobb helyeit, éttermeit, szállodáit rangsorolják. A Best of Balaton és a most induló Best of Sopron felvállaltan a személyes ajánlatok listája. “*A város vezetőjeként öröm és büszkeség számomra, hogy a Balaton után éppen Sopronban indul el az országban elsőként a Best of program. Egy turisztikai ajánlat esetében a helyiek szava számít, pláne akkor, ha hiteles személyekről beszélünk. Ezúton is köszönöm a Best of Sopron nagyköveteinek, hogy részt vesznek ebben a munkában és magam is kíváncsian várom a 2025-ös ajánlatokat!”* - emelte ki **Dr. Farkas Ciprián**, Sopron polgármestere.

“*A Balaton esetében és most, Sopronban is az első lépésként a nagykövetek körét állítottuk össze. A helyiek tanácsaira és a személyes tapasztalatainkra hagyatkozva olyanokat kértünk fel, akik nemcsak ismerik és szeretik Sopront, de igazán hitelesek is, érdemes hallgatni rájuk. Ők azok, akik a következő időszakban bemutatják Sopront, a saját szemüvegükön át, a személyes élményeik alapján”* - mondja **Lobenwein Norbert**, a Best of Sopron és a Best of Balaton alapítója.

Az induló Best of Sopron nagyköveti csapatában országosan ismert művészek és sportolók és a helyi kulturális élet motorjai egyaránt megtalálhatók: **Eperjes Károly**, Kossuth- és Jászai Mari-díjas magyar színművész, a Halhatatlanok Társulatának örökös tagja, **Rakovszky Zsuzsa**, Kossuth-díjas magyar író, költő, műfordító, **Dr.** **Magas László,** a Páneurópai Piknik '89 Alapítvány elnöke, a Páneurópai Piknik egykori főszervezője, Sopron Város díszpolgára, **Fegyverneky Zsófia**, a Sopron Basket és a magyar válogatott korábbi kosárlabdázója, jelenleg a Sopron Basket női kosárlabda klub ügyvezetője, **Babos Tímea** párosban világelső magyar hivatásos [teniszező](https://hu.wikipedia.org/wiki/Tenisz), párosban háromszoros világbajnok, négyszeres Grand Slam-tornagyőztes, háromszoros junior Grand Slam-tornagyőztes és ifjúsági olimpiai bronzérmes, kétszeres olimpikon, **Kovács Attila**, QQ., a soproni klubélet egyik meghatározó alakja, a Hangár Music Garden és a Búgócsiga Akusztik Garden tulajdonosa, **Hoffer Péter**, a Sopronban 1994 óta működő HofferSuli alapítója és vezetője, Rúzsa Magdi dobosa, **Harrer-Abosi Beatrix,** a Harrer Csokoládéműhely tulajdonosa, **Abosi Barni** influenszer, **Luka Enikő** borász, továbbá **Taschner Tamás,** a Soproni Városszépítő Egyesület elnöke, **Dr. Tóth Imre** magyar történész, múzeumigazgató, valamint **Käesz Judit és Rokob Csaba,** a Kultúrpresszó és a SIGN Kreatív ügynökség tulajdonosai,  **Ratatics Péter** üzletember, Csoportszintű Fogyasztói Szolgáltatások Ügyvezető Igazgató, MOL-csoport, az Újpest FC elnöke, **Veress-Győri Sándor** mesterfodrász, a londoni Vidal Sassoon szalon korábbi kreatív igazgatója.

A Best of Sopron szabályzata egyszerű és egyértelmű: a hamarosan a SopronFest TikTok és Instagram felületein, valamint a város közösségi média platformjain megjelenő videókban a nagykövetek a számukra legkedvesebb élmények és emlékek alapján ajánlanak bármit, amiért ők igazán szeretik Sopront. Nincsenek kategóriák és ezek az ajánlatok a legtöbb esetben pénzért nem megvehetők, de bárki átélheti, aki felkeresi a várost és hallgat a nagykövetek szavára. *“Más a helyzet a legjobb soproni vendéglátóhelyekkel. Ebben az esetben a nagykövetek közötti konszenzus szükséges ahhoz, hogy a Best of Sopron ajánlatok közé kerüljenek éttermek, kávézók, klubok, sörözők és borozók, vagyis azok a helyek, amelyeket a 15 nagykövetek közül többen is a kedvenceik között említenek. A legjobbak június 1-én, a SopronFest ünnepélyes megnyitóján vehetik át azt az emléktáblát, amelyet ezentúl büszkén viselhetnek portáljaikon”*  - mondta **Fülöp Zoltán**, a SopronFest és a Best of Sopron mögött álló szervező cég, a Weekend Event vezetője.

A Best of Sopron ajánlatait május elejétől a SopronFest közli.